google/wiki40b huggingface dataset:
Hongwon

Administrativ inndeling

Fylket er delt inn i en ŭp (småby), fire rodongjagu (arbeiderdistrikt) og 27 ri (landsby).
George Macartney

Liv og virke

George Macartney hadde skotsk familiebakgrunn, og fikk sin høyere utdannelse ved Trinity College i Dublin og Temple School i London. Hans profesjonelle løpebane begynte med hans utnevnelse som spesialsendemann til Russland i 1764, der han og Katarina II forhandlet seg frem til et forbund mellom sine to stater. Etter at han ble utnevnt til peer og fikk plass i det britiske Overhuset ble han i 1775 guvernør for Grenada og i  1780 for Madras. Han avslo utnevnelsen til generalguvernør i India, og vendte i stedet tilbake til England i 1786. 
I 1792 ble han leder for det som er blitt kjent som Macartney-sendeferden med det oppdrag å forberede offisielle og likeverdige handelsforbindelser med Kina. Men i Beijing førte dels hoffintriger og dels Macauleys uvilje til å gi keiseren de vanlige æresbevisninger (særlig kowtowbukket) at han ble kontant avvist av Qianlong-keiseren. 
Etter et hemmelig diplomatisk oppdrag i Italia ble han elevert til baron og samme år utnevnt til guvernør for det nyervervede området Kappkolonien. I 1798 måtte han tre tilbake av helbredgrunner. Han døde i 1806.
Eulachnesia

Utseende

Middelsstore, slanke trebukker, farget i gult eller oransje og svart. Antennene er tynne og litt lengre enn kroppen. Hodet er omtrent like bredt som pronotum, som er sylindrisk til tønneformet uten tenner på sidene. Dekkvingene er jevnt avsmalnende bakover.

Utbredelse

Slekten er utbredt i det sørlige Mellom-Amerika og nordlige Sør-Amerika, fra Nicaragua i nord til det nordvestlige Brasil i sør.
Nicolaus Poda von Neuhaus

Liv og virke

Han begynte sine akademiske studier i 1739 ved universitetet i Wien. I 1740 ble han med i jesuittordenen. Han studerte videre i Leoben (1742), Klagenfurt (1743–1746), Judenburg (1747), videre studier av matematikk i Wien (1748–1749) og teologi fra 1750 til 1753. 
Etter å ha fullført sine studier i Judenburg i 1754, underviste han i Klagenfurt (1755), Linz (1757) og deretter ved jesuittenes universitet i Graz (1758–1765). Der ble han også kurator for observatoriet, og la grunnlaget for en naturhistorisk samling. Fra 1766 til 1771 var han professor i matematikk og fysikk ved Bergakademie Schemnitz i Ungarn, nå Slovakia.
I 1761 publiserte pater Nicolaus Poda von Neuhaus Insecta Musei Graecensis; dette var det første rene entomologiske arbeid som helt fulgte Carl von Linnés binominale nomenklatur.
Etter opphevelsen av jesuittordenen i 1773 bosatte Neuhaus seg i Wien. Derfra publiserte han ingenting under eget navn, men man antar at han sammen med Ignaz von Born (1742–1791) utga Monachologia ... (1783), under pseudonymet Physiophilus. Det er en satire, i form av et naturhistorisk arbeid.
Poda var skriftefar for keiser Leopold II.
I tillegg til en samling av mineraler, etablerte han en viktig samling av insekter, den er imidlertid gått tapt.
Svømming under Asialekene 2006

Svømming under Asialekene 2006. Svømming var en av flere sporter under Asialekene 2006 i Doha i Qatar. Konkurransene ble avviklet i perioden 2. til 9. desember 2006. Det ble konkurrert trettito øvelser, seksten for menn og seksten for kvinner. 313 utøvere fra trettifire nasjoner deltok og Kina ble beste nasjon med seksten gullmedaljer foran Japan som også vant seksten gull.
Tengzhou kullkraftverk

Tengzhou kullkraftverk er et kullkraftverk som ligger ved byen Tengzhou i sørlige deler av provinsen Shandong, i det nordlige Kina. Det har en installert produksjonskapasitet på 930 MW fordelt på 4 turbiner á hhv 2 x 150 MW og 2 x 315 MW. Operatør er Huadian Power International, som eier 89,26% av anlegget.
Anlegget har fått insallert moderne, sirkulerende flytende karforbrenning (CFBC) som gir lavere utslipp av NOx og SOx.
Verdenscupen i snøbrett

Verdenscupen i snøbrett er en internasjonal serie av konkurranser i snøbrett. Verdenscupen er arrangert av FIS, og ble for første gang arrangert i 1994.
SundreBall

SundreBall musikkfestival blir arrangert årlig den siste helga i januar i Ål i Hallingdal.

Fakta

Festivalen ble arrangert første gang i 2014 i det gamle forsamlingshuset Sundrehall  (bygd i 1927) på Sundre, sentrum i Ål. Initiativtakere og festivalsjefer var Erlend Medgard og Øystein Etterlid. Med årene har festivalen blitt større og det har blitt satt opp en stor lavvopark tilknyttet Sundrehall, der servering og den ene konsertscenen er plassert. SundreBall er en sjangerfri festival, og det har derfor vært svært variert musikk som har blitt presentert under festivalen. Festivalen har i utgangspunktet vært arrangert torsdag til lørdag, men i 2017 var det også konsert med Sondre Lerche onsdag, mens det i 2018 og 2019 ble arrangert konserter henholdsvis søndag og onsdag i samarbeid med konsertarrangøren Fryd Scene. På dagtid lørdag arrangeres det barnefestival, der alle barn kommer inn gratis. Kapasiteten på festivalen er mellom 500 og 600, og fra 2018 har det vært utsolgt for festivalpass.
I 2019 var Madrugada hovedartisten på festivalen. På forhånd ble det ikke opplyst hvem som skulle på scenen på denne konserten. Bandet opptrådte på SundreBall en uke før de skulle starte sin Europa-turné med to utsolgte konserter i Oslo Spektrum.

Administrasjon

I 2019 ble det dannet en forening som skal drive festivalen videre.
Nordmøre Mållag

Nordmøre Mållag er fylkeslaget for Noregs Mållag for Nordmøre i Møre og Romsdal.
I 2004 hadde laget 261 medlemmer.
Mauritz Sundt Mortensen

Oppvekst og tidlige år

Bodde under krigen i Gran på Hadeland. Etter Radioskolen i Arendal i 1954 var Mortensen eneste telegrafist på seks skip og hvalbåtmatros i Sørisen. Gymnas som privatist i 1957 med eksamen i alle 17 fag, etter et åtte måneders kveldskurs. Kansellist ved ambassaden i Paris 1960–1962.

Journalist, redaktør og forlegger

Etter å ha begynt som journalist i Lofotposten i 1959, arbeidet Mortensen fra 1962 til 1966 som journalist i Associated Press i Oslo. Der var han alene på jobb da han i 1963 som den første i Norge mottok meldingen om attentatet på president John F. Kennedy. Mortensen oversatte umiddelbart meldingen, og sendte videre til norske redaksjoner: Kennedy skutt. Fra 1966 til 1972 utenriksjournalist i Aftenposten, deretter informasjonssjef i Norges almenvitenskapelige forskningsråd og redaktør for 56 utgaver av bladet Forskningsnytt i løpet av ti år. Grunnla det selveide forlaget Atlantic Press i 1995. I senere tid har Mortensen vært fast skribent i Maritimt Magasin Historie, som omtaler Mortensen som en av Nordens fremste maritime skribenter, sammen med blant annet Jon Michelet.

Forsvarsmann under tre konger

Etter førstegangstjeneste som radiotelegrafist i Finnmark hele 1958, var Mortensen 15 år i mobiliseringshæren. Derpå overført til Heimevernet hvor han var personelloffiser for forsvaret av Fornebu flyplass. Fra 1983 var han pressekonsulent for Sjøforsvaret, og deretter seksjonssjef i Forsvarets overkommando og forsker ved Kontoret for katastrofepsykiatri fram til 2003. Mortensen gjorde militærtjeneste under tre konger, og var reserveoffiser (orlogskaptein), FN-veteran (UNIFIL) og mottaker av Fredsprismedaljen i 1988.

Akademiker

Mortensens brenner for temaet mellommenneskelig kommunikasjon, og hvorfor ingen norske universiteter eller institutter har dette som sin spesialitet, til tross for at mennesker bruker majoriteten av sin tid i våken tilstand til ulike former for kommunikasjon. Mortensen har utdanning med cand. mag fra Universitetet i Oslo i 1971 med sosiologi, religionshistorie (spesialisering i islam) og sosialantropologi (spesialisering i stammesystemer). Master of arts i journalistikk og forskningsformidling ved University of Wisconsin i 1977. Da Mortensen ble nektet opptak på masterprogammet i kriminologi ved UiO, gikk han i gang med et prosjekt som førte til boken «Søkelys på kriminell atferd». Mortensen søkte å finne ut hvorfor noen blir kriminelle og andre ikke, med særlig vekt på hvordan fedre kan bidra til å forhindre at barna blir kriminelle.
Yin og yang

Yin (陰 (japansk) eller 阴 (kinesisk)) og yang (陽 eller 阳) er sentrale begreper innen kinesisk filosofi, særlig taoisme. På japansk kalles begrepet in-yo, og på koreansk um-yang. På vietnamesisk âm-dương. Begrepene ble antagelig først introdusert i den kinesiske spådoms- og filosofi-teksten Yijing, som har røtter tilbake til omkring 800 f.Kr., og som var ferdig redigert ca. år 1.
Yin er her det jordiske, yang det himmelske prinsipp. De symboliserer to motsatte, komplementære prinsipper som kald – varm, mørk – lys, passiv – aktiv og så videre. Overgangen mellom yin og yang er ikke skarp, men flytende. For eksempel kan man i filosofien beskrive sommer som full yang, høst som overgang fra yang til yin, vinter som full yin og vår som overgang fra yin til yang.
Yang og yin sees på som krefter som skal utfylle hverandre. Ubalanse mellom kreftene kan oppstå.
Yin karakteriseres ofte som en kinesisk drage, og yang som en tiger.
Den ytre sirkel betyr «alt» mens det sorte og hvite innenfor sirkelen representerer samspillet mellom to krefter kalt «yin» (sort) og «yang» (hvit). De kan ikke eksistere uten hverandre. De er ikke helt sort og hvite, akkurat som at ting i livet ikke er helt sort eller hvitt.
Yin og Yang kan også assosieres med henholdsvis feminine og maskuline egenskaper.

Taijitegnet

Taijitegnet, på kinesisk Taiji Tu 太極圖, kalles av mange i Vesten ofte feilaktig for Yin Yang-tegnet. Det er uten tvil det mest kjente symbolet fra kinesisk filosofi. Yin og yang er en integrert del av begrepet Taiji (på norsk ofte kalt Tai Chi)
Diagrammet er av ukjent opprinnelse, det finnes ikke en opprinnelig autentisk forklaring på det. Selv om taiji-tegnet er så kjent er det vanskelig å finne en historisk klar og logisk forklaring på hva det presis dekker. I de fleste forklaringer blir taiji forvekslet med yin og yang, som faktisk kun er en del av forklaringen om taiji. 
Det er en generell enighet om at de to «fiskene» beskriver yin og yangs syklus, og at taiji symboliserer yin og yangs 陰陽 veksling, de uendelige forandringer og transformasjoner. Det er likevel ikke mulig å finne en opprinnelig forklaring på hva de to «øynene» står for.
En av de tidligste betydningene av yin og yang var henholdsvis skyggesiden (yin) og solsiden (yang) av et fjell, hvor bjergkammen var taiji. Yin-yang 陰陽 fikk sin nåværende filosofiske betydning senest omkring 300 f.Kr. hvor det forekommer i flere tekster, blant andre Zhuang Zi.
Cristoforo Guidalotti Ciocchi del Monte

Bakgrunn

Cristoforo Guidalotti var av slekten Ciocchi del Monte og født i 1484 som sønn av adelsmannen Francesco di Cristoforo Guidalotti fra Perugia. Hans mor var Margherita del Monte, en søster til den mektige kardinal Antonio del Monte og tante til den senere pave Julius III, Giovanni Maria Ciocchi del Monte.
Cristoforo hadde flere søsken: Fabiano, Pietro, Giovanni Pietro, Federico og Laura, som etter deres fars død omkring 1515 ble tatt inn i huset i Roma og oppdratt av deres morbror kardinal Antonio Maria del Monte.

Prest

Cristoforo ble doktor i både sivil- og kirkerett.

Biskop, kardinal

Den 21. august 1517 ble han titulærbiskop i Betlehem etter et annet familiemedlem, fetteren Gaspare Antonio del Monte.
Den 10. februar 1525 ble han utnevnt til biskop i Cagli. 
Da Cristoforos fetter kardinal Giovanni Maria del Monte ble valgt til pave Julius III i 1550 forfremmet han i juni Cristoforo til biskop av Marseille, og snart etter, i oktober, utnevnte han ham til latinsk patriark av Alexandria. Året etter ble han også kardinal.
I 1554 døde hans slektning Giovanni del Monte, som hadde overtatt bispeembedet i Cagli etter ham og i begynnelsen av 1556 ble Cristoforo igjen biskop der.
Factotum

Begynnelsen

Vi møter Matt Dillon som Hank. Han får sparken for n.te-gang og sjekker inn på et billig hotell. Han drikker og skriver. Romaner, essays og poesi kommer ut i et forbausende tempo, men forlag og magasiner refuserer manus i samme tempo som han produserer dem.
Hank har hatt mange kvinner, men det er noe spesielt med Jan (Lili Taylor). De deler samme begeistring for rus. Rundt Hank og Jans turbulente liv på skyggesiden av det amerikanske samfunnet, sirkler utallige alkoholikere, horer og smågamblere.
Leucozona laternaria

Utseende

En middelsstor (10-12 mm), noe slank, ganske mørk blomsterflue. Den ligner på lys lykteblomsterflue (Leucozona glaucia) men kan kjennes fra denne på at scutellum er mørkt. Hodet er ganske bredt, fasettøynene tett hårete. Thorax er matt bestøvet, tett kledt med gule hår, særlig på sidene, med et par litt utydelige, grå lengdestriper. Scutellum er svart, også dette tett kledt med gule hår. Bakkroppen er avlang, svart. På det andre leddet er det store, rektangulære sideflekker som er blå hos hannen, gulhvite hos hunnen. Der tredje og fjerde leddet har smale, rette, blå tverrflekker hos begge kjønn. For og mellombeina er brune med et bredt gult parti rundt kneet, bakbeina helt mørke. Vingene er glassklare med et stort, mørkt vingemerke.

Levevis

Larvene lever av bladlus, særlig i slekten Cavariella på sløke. Disse fluene finner man særlig i og ved bar- og blandingsskog. De besøker mange slags blomster, og flyr i juni-september.

Utbredelse

Denne vidt utbredte arten finnes over mesteparten av Palearktis. I Norge er den utbredt i Sør-Norge og langs kysten til Nordland.
Eimskip

Eimskip, egentlig Eimskipafélag Íslands, er et islandsk rederi etablert i 1914. Det har hovedkontor i Reykjavík. 
Eimskip er Islands eldste rederi. Det konsentrerte seg lenge om transport til og fra Island, men er i dag engasjert i transport verden over. Selskapet har kontorer i 17 land.
Christendommens Lærdoms Grunde

Christendommens Lærdoms Grunde er en kristen bok eller et tidsskrift utgitt i to hefter i 1800 og et tredje hefte i 1804, dels skrevet av lekpredikanten Hans Nielsen Hauge (1771–1824) og dels redigert av ham med bidrag fra hans venner og trosfeller. De to første heftene omfattet tilsammen 150 sider, og det tredje heftet 85 sider.
Utgivelsen har blitt omtalt som «'Haugebevegelsens tidsskrift'. Det bemerkelsesverdige ved disse heftene, det som virkelig ga dem et tidsskriftpreg, var at Hauge tok inn mange av brevene fra Hauge-vennene. Mange stemmer kom til uttrykk. Alle fikk se at det var en stor bevegelse av likesinnede mennesker.».
Et av spørsmålene som Hauge drøfter i disse tekstene er felleseie mellom alle troende som hører til menigheten, i tråd med idealet blant de første kristne. Et annet er behovet for å begynne med handel og inntektsskapende virksomhet.
USA-mesterskapet i mangekamp innendørs 2016

USA-mesterskapet i mangekamp innendørs 2016 ble arrangert 26. til 27. februar 2016 i Fuhrer Field House i Crete i Nebraska i USA. 
Det ble konkurrert i sjukamp for menn og femkamp for kvinner.
Sex Pistols

Kort historikk

Manageren Malcolm McLaren, som tidligere hadde jobbet med The New York Dolls, startet Sex Pistols i 1975. Jones og Cook var de første han fikk med i bandet. Hovedmålet deres var å spille rå, aggressiv rock & roll (punk), nokså inspirert av New York Dolls og The Ramones fra USA, og å sjokkere Storbritannia så mye som mulig. McLaren, Jones og Cook fikk med seg Rotten (Lydon) og Matlock, som var bandets dyktigste låtskrivere (Steve prøvde å skrive noen låter, men det endte i at Rotten ikke klarte å lese håndskriften hans, og at Jones ikke husket teksten), og etter å ha skapt seg et navn ved spillejobber i London, fikk de kontrakt med et stort selskap og ga ut singelen Anarchy in the U. K. i 1976. Etter å ha skapt skandale både på riksdekkende fjernsyn og i Londons gater, for ikke å snakke om jukebokser, skiftet bassist (til Vicious, som var fullstendig umusikalsk. Steve Jones måtte spille bass på platen i stedet for Vicious som heller ble et sex/dop-symbol for bandet) ga de ut singlene God Save the Queen, Pretty Vacant og Holidays in the Sun og det legendariske albumet Never Mind the Bollocks, Here's the Sex Pistols (som forøvrig ble bandets eneste studioalbum) i 1977. Dessuten år dro de på omfattende Storbritannia-turnéer, og overalt hvor de dro spratt det opp punkgrupper (bl. a. The Clash i London og Buzzcocks og Joy Division i Manchester).
På omtrent samme tid begynte det å oppstå intern splid i gruppa. Rotten, som var bandets musikalske hjerne, røk uklar med de andre, særlig McLaren og Vicious, bl. a. fordi McLaren ville at gruppa skulle dreie seg mer om (ofte iscenesatt) provokasjon enn om musikk, dessuten var Rotten direkte uvenn med Matlock . Under bandets første USA-turné, i 1978, trakk Rotten seg ut av bandet, og mange setter oppløsningen til dette tidspunktet. McLaren fortsatte riktignok å bruke navnet, bl. a. på Vicious sin solosingel My Way (1978) og filmen The Great Rock 'n' Roll Swindle (1979), men da Vicious døde av en heroinoverdose i 1979 var det definitivt slutt. McLaren fortsatte med cash-in-prosjekter utover 80-tallet, til medlemmene stoppet ham ved rettssak.
Lydon hadde startet Public Image ltd. for å spille den musikken han ville i 1978, og også dette bandet skrev seg inn i rockehistorien. Jones og Cook startet The Professionals og Matlock The Rich Kids – begge punkgrupper med korte karrierer. Det originale Sex Pistols ble gjenforent i 1996, 2003 og har i november 2007 spilt flere konserter i Storbritannia. Bandet frontet også diverse festivaler i 2008. McLaren prøvde seg som manager for flere andre band, som kunstner og som musiker uten noe større suksess.
I 2008 turnerte Sex Pistols med originalbassisten Glen Matlock.
Vilhjálmur Stefánsson

Personlighet

Stefánsson førte i sitt forfatterskap blant annet en temmelig kraftig agitasjon mot kolonisering av det arktiske område. Han ble av den samtidige danske polarforsker Kaj Birket-Smith ansett for «en ypperlig reisende og god observerer, men med en vis trang til å sette seg selv i fokus».
Venezuela under VM i friidrett 2015

Resultater

(q – kvalifisert, NM – intet gyldig resultat, SB – årsbeste)
Regenerering (biologi)

Regenerering er evnen til å danne en ny del an en organismevokser til erstatning for en del som har gått tapt. Det best kjente og siterte eksemplet er regenerering av ny hale hos firfisler, som kan kaste halen som en form for forsvar mot rovdyr. Regenerasjon er særlig utbredt blant planter og dyr som viser kontinuerlig vekst, slik som kolonidyr som kolonimaneter og sjøpunger.
Enkle organismer har tilnærmet ubegrenset evne til regenerering, mens mer avanserte organismer har liten regenerasjonsevne. Hos pattedyr som menneske, er det bare huden og leveren som har noen utstrakt evne til regenerering.

Regenerering hos planter

I forhold til dyr har planter stor evne til regenerering. Mange plantearter formerer seg hovedsakelig ved knoppskyting, som er en form av regenerering. Planter har en høy grad av plastisitet og viser flere ulike typer regenerering av vev eller organer. Å gro hele individer fra små fragmenter (stiklinger) gjøres rutinemessing, selv for trær.
Evnen til å regenerere kan forsterkes ved å tilførte plantehormoner kunstig. Hormonsystemet hos planter er mye enklere enn hos dyr, og blandingsforholdet mellom auxin og cytokinin bestemmer utformingen av regenererende organer. Lang tids forskning tyder på at noen former for regenerering skjer ved omprogrammering av differensierte somatiske celler, noe som ikke skjer hos dyr. Noe regenerering foregår også ved aktivering av relativt udifferensierte stamceller i vevet.

Regenerering hos dyr

Enkle dyr uten bilateral symmetri (svamper og nesledyr) har stor evne til regenerering. Koraller og enkeltpolypper som Hydra kan regenerere fra et lite fragment. Svamper kan deles opp i enkeltceller, der hver og en celle har evnen til å dele seg og danne et nytt individ. Det samme gjelder enkelte sekundært radiærsymetriske dyr, slik som sjøstjerner. Også enkle bilaterale dyr har imponerende regenereringsegenskaper. Flatormer kan regenerere både hode og hale, og danne to nye individer om de deles i to.
Både Hydra og flatormer har kontinuerlig celleomsetning der nye celler hele tiden dannes fra stamceller. Hos flatormer har noen av stamcellene vist seg å være pluripotent. Regenerering av lemmer er godt studert hos hemimetabole insekter og salamandere. Særlig regenerering hos amfibier er mye studert, siden amfibier er virveldyr som oss mennesker, og det er et vist håp om at kunnskapen også skal kunne ha medisinsk relevans. Studier på salamandere viser at hver celletype regenererer seg selv, med unntak av bindevev hvor det er betydelig omdannelse mellom brusk, hud og sener.
Hos amfibier dannes nye strukturer ved at signalstoffer som var aktive under fosterutviklingen reaktiveres. Det er fortsatt en pågående debatt vedrørende det gamle spørsmålet om regenerering er en original eller nyutviklet egenskap. Dersom det første er tilfelle, kan en med bedre kunnskap forvente å kunne forbedre den regenerativ evne hos mennesker. Hvis sistnevnte er tilfelle så er hver forekomst av regenerering antatt å ha oppstått ved naturlig utvalg i forhold til den spesielle arten, dermed forventes heller ingen generelle regler.
Bolitophilidae

Utseende

Små til middelsstore mygg, ganske slankbygde og gjerne gulbrune på farge. Kroppen er slank, vingene er oftest glassklare med en mørk flekk nær fremkanten og en karakteristisk tverråre mellom de to fremste lengdeårene (R₁ og R₄₊₅). 
Hodet er ganske lite, med middelsstore, runde fasettøyne og tre punktøyne (ocelli) i pannen. 
Beina er slanke med tydelige sporer på leggene (tibiae). Hoftene er ganske lange, som hos soppmygg. 
Larvene er sylindriske, hvite, beinløse, med en tydelig mørk hodekapsel.

Levevis

Larvene utvikler seg i forskjellige slags sopp, blant annet fluesopp (Amanita) og steinsopp (Boletus). De er gjerne mange larver sammen og kan være en plage for soppsankeren da de produserer markspiste sopp. Noen arter overvintrer som voksne mygg, blant annet i huler og kjellere. Bolitophilidene er vanlige i skogsområder om høsten.
Schwassmann–Wachmann 3

Schwassmann–Wachmann 3, også kjent som 73P/Schwassmann–Wachmann, er en periodisk komet som er i ferd med å bryte sammen. Hovedkomponenten ble oppdaget på nytt innenfor perihelpassasjen 2011 den 28. november 2010 med en tilsynelatende størrelsesklasse på 21,3.
Indre Arna skule

Indre Arna skule var en kommunal barneskole i Indre Arna i Bergen kommune, som tok imot elever fra 5. til 7. trinn som hadde gått 1. til 4. trinn på Ådnamarka skule. Indre Arna skule ble nedlagt 1. august 2011, da Ådnamarka skole var blitt ferdig utvidet til en fullverdig 1.-7 skole. Bygget brukes derfor siden som barnehage under navnet Indre Arna barnehage.
Polystalactica

Beskrivelse

Middelsstore, kraftige, matt grønngrå gullbasser. Slekten kjennes lettest på at dekkvingene, ved siden av rader av grove punkter, har mange oppbrutte lengdestriper som løper parallelt med disse.

Utbredelse

Slekten er utbredt i Afrika.
En vakker dag

En vakker dag er det 20. albumet med Bjørn Eidsvåg, utgitt i 2004. Albumet lå 32 uker på VG-lista med førsteplass som beste plassering. Eidsvåg hadde nettopp fylt 50 år, noe som preget tekstene. Dette er det første albumet Eidsvåg produserte. «En vakker dag» var også tittelen på Eidsvågs talkshow som gikk på TV2 sommeren 2011.
Veivals

Veivals er en anleggsmaskin som blir brukt for å komprimere veibanen både før og etter at det blir lagt asfalt. Noen veivalser har en brei rull som dekker hele bredden, andre har en brei valse foran og to smalere valser istedenfor bakhjul. Valsene vibrerer for å gjøre pakkinga mer effektiv.

Veibyggingsmaskin

Veivalser består av en eller flere tromler eller gummihjul med passende belastning og eventuelt vibrasjoner for kompaktering (sammenpakking) av jord-, stein- og veibyggingsmaterialer. Kompakteringa blir utført ved at valsen blir kjørt eller slept fram og tilbake over materialet som legges ut i lag. God kompaktering er nødvendig for å oppnå god bæreevne og en jevn kjørebane.

Dampveivals

Dampveivals er en ekstra tung valse som blir drevet av en dampmaskin og som tidligere ble brukt for å bygge veier.
Ordet «dampveivals» kan brukes i overført betydning som uttrykk for noe som har nok kraft eller tyngde og autoritet til å «valse» ned all motstand.